CELEX: 32015D0668
Language: lt
Date: 1429833600000
Title: 2015 m. balandžio 24 d. Komisijos įgyvendinimo sprendimas (ES) 2015/668 dėl tam tikroms organizacijoms pagal Europos Parlamento ir Tarybos reglamento (EB) Nr. 391/2009 16 straipsnį suteiktų pripažinimų dalinio pakeitimo (pranešta dokumentu Nr. C(2015) 2595) (Tekstas svarbus EEE)

29.4.2015   
            
            
               LT
            
            
               Europos Sąjungos oficialusis leidinys
            
            
               L 110/22
            
         KOMISIJOS ĮGYVENDINIMO SPRENDIMAS (ES) 2015/668
   2015 m. balandžio 24 d.
   dėl tam tikroms organizacijoms pagal Europos Parlamento ir Tarybos reglamento (EB) Nr. 391/2009 16 straipsnį suteiktų pripažinimų dalinio pakeitimo
   
      
         (pranešta dokumentu Nr. C(2015) 2595)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų (1), ypač į jo 4 straipsnio 1 dalį ir 16 straipsnį,
   kadangi:
   
               (1)
            
            
               pagal Reglamento (EB) Nr. 391/2009 16 straipsnį Komisija turi patikrinti, kad pagal to reglamento 4 straipsnio 3 dalį ir 2 straipsnio c punktą suteikto pripažinimo turėtojas organizacijos struktūroje būtų atitinkamas juridinis asmuo, kuriam taikomos šio reglamento nuostatos. Jeigu yra kitaip, Komisija turi priimti sprendimą, kuriuo tas pripažinimas iš dalies keičiamas;
            
         
               (2)
            
            
               Komisijos sprendime 2007/421/EB (2) daroma nuoroda į organizacijas, kurias valstybės narės pripažino pagal Tarybos direktyvą 94/57/EB (3), t. y. nustatyta, kad Energetikos ir transporto generalinis direktorius iki kiekvienų metų liepos 1 d. Europos Sąjungos oficialiajame leidinyje paskelbia atnaujintą pagal Direktyvą 94/57/EB pripažintų organizacijų sąrašą;
            
         
               (3)
            
            
               paskiausias pagal Direktyvą 94/57/EB pripažintų organizacijų sąrašas Europos Sąjungos oficialiajame leidinyje
                   (4) buvo paskelbtas 2007 metais;
            
         
               (4)
            
            
               remiantis Direktyva 94/57/EB pripažinimas buvo suteiktas organizacijoms Lloyd's Register of Shipping (LR), Korean Register of Shipping (KR), Nippon Kaiji Kyokai (NK) ir Registro Italiano Navale (RINA);
            
         
               (5)
            
            
               vadovaujantis Reglamento (EB) Nr. 391/2009 15 straipsnio 1 dalimi, organizacijos, kurios 2009 m. birželio 17 d. buvo gavusios pripažinimą pagal Direktyvą 94/57/EB, savo pripažinimą išlaiko;
            
         
               (6)
            
            
               organizacijos Korean Register of Shipping (KR) atveju atitinkamas visų juridinių asmenų, sudarančių pripažintą organizaciją, patronuojantysis subjektas buvo pervadintas KR (Korean Register);
            
         
               (7)
            
            
               organizacijos Nippon Kaiji Kyokai (NK) atveju pagal Japonijos teisę buvo pakeistas atitinkamo visų juridinių asmenų, sudarančių pripažintą organizaciją, patronuojančiojo subjekto juridinis statusas – iš Foundation ji tapo General Incorporated Foundation. Taigi subjekto, kuriam turėtų būti suteiktas pripažinimas, visas pavadinimas yra Nippon Kaiji Kyokai General Incorporated Foundation (ClassNK);
            
         
               (8)
            
            
               organizacijos Lloyd's Register of Shipping (LR) atveju pirmiau pripažinta organizacija pirmiausia buvo pervadinta Lloyd's Register, o vėliau ją pertvarkius iš society incorporated pagal 1965 m. Jungtinės Karalystės pramonės ir savidraudos draugijų įstatymą (Industrial and Provident Societies Act 1965) į company incorporated pagal 2006 m. Jungtinės Karalystės bendrovių įstatymą (Companies Act 2006) – Lloyd's Register Group Limited. Taigi subjekto, kuriam turėtų būti suteiktas pripažinimas, naujasis pavadinimas yra Lloyd's Register Group LTD (LR);
            
         
               (9)
            
            
               kalbant apie organizaciją Registro Italiano Navale (RINA), jos visa veikla pagal Reglamentą (EB) Nr. 391/2009 buvo perduota jai visiškai nuosavybės teise priklausančiai patronuojamajai bendrovei RINA S.p.A., o vėliau – bendrovei RINA Services S.p.A., kuri yra bendrovei RINA S.p.A. visiškai nuosavybės teise priklausanti patronuojamoji bendrovė. Todėl atitinkamas visų juridinių asmenų, sudarančių pripažintą organizaciją, patronuojantysis subjektas yra bendrovė RINA Services S.p.A. ir pripažinimas turėtų būti suteiktas jai;
            
         
               (10)
            
            
               minėtų atitinkamų patronuojančiųjų subjektų pavadinimų pakeitimas nedaro poveikio atitinkamų organizacijų gebėjimui laikytis Reglamente (EB) Nr. 391/2009 nustatytų reikalavimų;
            
         
               (11)
            
            
               šiame sprendime numatytos priemonės atitinka pagal Europos Parlamento ir Tarybos reglamentą (EB) Nr. 2099/2002 (5) įsteigto Jūrų saugumo ir teršimo iš laivų prevencijos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Nuo šio sprendimo įsigaliojimo dienos anksčiau organizacijai Korean Register of Shipping (KR) suteikto pripažinimo turėtoja yra organizacija KR (Korean Register), kuri yra visų juridinių asmenų, sudarančių Reglamente (EB) Nr. 391/2009 nurodytą pripažintą organizaciją, patronuojantysis subjektas.
   2 straipsnis
   Nuo šio sprendimo įsigaliojimo dienos anksčiau organizacijai Lloyd's Register of Shipping (LR) suteikto pripažinimo turėtoja yra organizacija Lloyd's Register Group LTD (LR), kuri yra visų juridinių asmenų, sudarančių Reglamente (EB) Nr. 391/2009 nurodytą pripažintą organizaciją, patronuojantysis subjektas.
   3 straipsnis
   Nuo šio sprendimo įsigaliojimo dienos anksčiau organizacijai Nippon Kaiji Kyokai (NK) suteikto pripažinimo turėtoja yra organizacija Nippon Kaiji Kyokai General Incorporated Foundation (ClassNK), kuri yra visų juridinių asmenų, sudarančių Reglamente (EB) Nr. 391/2009 nurodytą pripažintą organizaciją, patronuojantysis subjektas.
   4 straipsnis
   Nuo šio sprendimo įsigaliojimo dienos anksčiau organizacijai Registro Italiano Navale (RINA) suteikto pripažinimo turėtoja yra organizacija RINA Services S.p.A., kuri yra visų juridinių asmenų, sudarančių Reglamente (EB) Nr. 391/2009 nurodytą pripažintą organizaciją, patronuojantysis subjektas.
   5 straipsnis
   Šis sprendimas skirtas valstybėms narėms.
   
      Priimta Briuselyje 2015 m. balandžio 24 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 131, 2009 5 28, p. 11.
   
      (2)  2007 m. birželio 14 d. Komisijos sprendimas 2007/421/EB, panaikinantis Sprendimą 96/587/EB dėl pripažintų organizacijų, apie kurias valstybės narės pranešė pagal Tarybos direktyvą 94/57/EB, sąrašo paskelbimo (OL L 157, 2007 6 19, p. 18).
   
      (3)  1994 m. lapkričio 22 d. Tarybos direktyva 94/57/EB dėl laivų apžiūros ir tikrinimo organizacijų ir atitinkamos jūrų administracijų veiklos bendrųjų taisyklių ir standartų (OL L 319, 1994 12 12, p. 20).
   
      (4)  OL C 135, 2007 6 19, p. 4.
   
      (5)  2002 m. lapkričio 5 d. Europos Parlamento ir Tarybos reglamentas (EB) Nr. 2099/2002, įsteigiantis Jūrų saugumo ir teršimo iš laivų prevencijos komitetą (COSS) ir iš dalies keičiantis saugios laivybos ir teršimo iš laivų prevencijos reglamentus (OL L 324, 2002 11 29, p. 1).